মুখ্যমন্ত্রী স্ট্যালিন-সহ একঝাঁক দক্ষিণী তারকার বাড়িতে বোমাতঙ্ক! হুমকি ইমেলে চাঞ্চল্য

ওয়েব ডেস্ক: তামিলনাড়ুর (Tamil Nadu) মুখ্যমন্ত্রী এম.কে. স্ট্যালিন (MK Stalin) এবং দক্ষিণী তারকা অজিত কুমার, অরবিন্দ স্বামী ও খুশবুর বাসভবনে বোমা রাখা হয়েছে. এমনই চাঞ্চল্যকর দাবি সহ একটি হুমকি ইমেল ঘিরে রীতিমতো আতঙ্ক ছড়াল। ঘটনাকে গুরুত্ব দিয়ে চারজনের বাড়িতেই তল্লাশি চালায় তামিলনাড়ু পুলিশ।

রবিবার রাতে তামিলনাড়ুর ডিজিপি কার্যালয়ে একটি ইমেল আসে, যেখানে বলা হয় এই চারজনের বাসভবনে রয়েছে বোমা। ইমেল পাওয়া মাত্রই নড়েচড়ে বসে পুলিশ প্রশাসন। দ্রুত পাঠানো হয় বম্ব স্কোয়াড। কয়েক ঘণ্টা ধরে তল্লাশি অভিযান চলে মুখ্যমন্ত্রীর বাড়ি ও তিন শিল্পীর বাসভবনে। তবে কোথাও কোনও বিস্ফোরক বা সন্দেহজনক বস্তু পাওয়া যায়নি। পুলিশের প্রাথমিক অনুমান, এটি ভুয়ো হুমকি ইমেল।

আরও পড়ুন: পঞ্জাবে খুন RSS নেতার ছেলে, পয়েন্ট ব্ল্যাক রেঞ্জ থেকে গুলি

ইমেলটি কোথা থেকে পাঠানো হয়েছিল তা জানতে সাইবার বিশেষজ্ঞদের সাহায্যে উৎসের সন্ধান চলছে। তদন্তকারীরা মনে করছেন, একই ব্যক্তি বা গোষ্ঠী অতীতেও এমন ইমেল পাঠিয়েছে।

তামিলনাড়ুতে বোমা-হুমকির ঘটনা এর আগেও ঘটেছে। গত সপ্তাহেই চেন্নাইয়ের ইঞ্জামবাক্কামে অভিনেতা অজিত কুমারের বাড়িতে বোমা রাখা রয়েছে বলে একটি হুমকি ইমেল এসেছিল। তখনও তল্লাশি করে কিছুই পায়নি পুলিশ। তার আগে অভিনেতা অরুণ বিজয় ও সুরকার ইলাইয়ারাজার স্টুডিওতেও একই ধরনের ইমেল পাঠানো হয়েছিল। মুখ্যমন্ত্রীর বাড়ি পর্যন্ত বোমা-হুমকি পৌঁছে যাওয়ায় এবার নিরাপত্তা আরও কড়া করেছে তামিলনাড়ু পুলিশ।

দেখুন আরও খবর:

The post মুখ্যমন্ত্রী স্ট্যালিন-সহ একঝাঁক দক্ষিণী তারকার বাড়িতে বোমাতঙ্ক! হুমকি ইমেলে চাঞ্চল্য appeared first on KolkataTV.